અંતે કંટાળીને ભાનુભાઈએ બંને અરજદારો સાથે મળીને ૦૭-૦૨-૨૦૧૮ના રોજ આત્મવિલોપન કરવા અંગેની અરજી લખી અને એ જ દિવસે ફેક્સ મારફત ગાંધીનગર મોકલી આપી. અરજીમાં તેમણે સ્પષ્ટ ઉલ્લેખ કર્યો કે ૧૫-૦૨-૨૦૧૮ના રોજ બપોરે એક વાગ્યે અરજદારો (વણકર હેમાબહેન કાંતિભાઈ(૬૫) તથા રામાભાઈ મઘાભાઈ) સાથે પોતે પણ આત્મવિલોપન કરશે. આ અરજી મુખ્યમંત્રી વિજય રૃપાણી, મહેસૂલ મંત્રી કૌશિક પટેલ, અનામત બેઠક પર ચૂંટાયેલા અનુસૂચિત જાતિના તમામ ધારાસભ્યો, પાટણ સ્થિત મીડિયાના તંત્રીઓ-પ્રતિનિધિઓ એમ લાગતા વળગતા દરેકને મોકલવામાં આવી. તેની અસર એ થઈ કે બીજા જ દિવસે તારીખ ૦૮-૦૨-૨૦૧૮ના રોજ મુખ્યમંત્રી કાર્યાલયથી જનસંપર્ક ઉપસચિવ પરાગ શુક્લની સહી સાથે એક પત્ર અરજદારો ઉપરાંત પાટણ જિલ્લા કલેક્ટર અને જિલ્લા પોલીસ વડાને મોકલવામાં આવ્યો. પત્રમાં કલેક્ટર અને જિલ્લા પોલીસ વડાને ઉદ્દેશીને સ્પષ્ટ આદેશ હતો કે, ‘આત્મવિલોપનની ચીમકી ઉચ્ચારનારા અરજદારોને પૂરતો ન્યાય મળે અને તેઓ આવું પગલું ન ભરે તે માટે સમજાવવા.’